Jan Erik Berntsen

**Jan Erik Berntsen** (1944–2025) var en norsk skuespiller og sanger. 

Han hadde sin skuespiller&shy;utdannelse fra Trøndelag Teaters elev&shy;skole og debuterte ved Trøndelag Teater i 1964. Etter debuten medvirket han i mer enn 140 oppsetninger ved teateret. Han spilte i de fleste operetter og musikaler som ble satt opp før han pensjonerte seg i 2014. Han var også innom absurd teater, klassikere, samtids&shy;dramatikk og komedier. Han sang to ganger i den norske finalen i Melodi Grand Prix, og deltok i flere TV-show. Han hadde også et eget show i NRK Fjernsynet, *JEB-show*, og hadde hovedrollen i den norske TV-filmen *[[Nattmagasinet]]*. 

## Sanger og artist
Berntsen begynte sin sang&shy;karriere som restaurant&shy;vokalist i Skien og Porsgrunn, 14 år gammel. I 1960 sang han på en tivoli&shy;turné, ble «oppdaget» og fikk synge på verdens&shy;utstillingen i Brussel samme år.

I 1960-årene ga han ut noen få singler på plate&shy;selskapene Troll og NorDisc: *Jeg vil komme når du ber meg/Min lengsel* (Troll, 1965); *Fremmede havner/Ditt hjerte svek* (Troll, 1965); *Bli her hos meg/En kveld sist sommer* (Nor-Disc, 1968).  

Sommeren 1970 sendte NRK programserien *Nye ansikter*. Serien besto av fire programmer, der de samme unge, profesjonelle artistene opptrådte hver gang. Jan Erik Berntsen var blitt plukket ut av produsent og regissør Robert Williams, etter at han hadde hørt Berntsen synge i Nidarøhallen i Trondheim under Odd Grythes «Medmenneskegave-show». De andre deltagerne i serien var Anne Lise Gjøstøl, Eli Tanja, Tone Ringen og Dag Spantell, som var fast vokalist med programmets orkester: Reidar Myhres orkester.

Berntsen deltok i de norske finalene i Melodi Grand Prix to år på rad. I MGP 1971 sang han solo i «Enkle ord» (11. plass) og «Ironside» sammen med Odd Børre (2. plass), og i MGP 1972 sang han «Et hus på landet» sammen med Eli Tanja (5. plass). 

I 1971 deltok han i TV-showet *Wenche*, der den forklarende undertittelen var: «Wenche Myhre assistert av Jan Erik Berntsen». Senere i 1971 fikk han tilbud fra NRK om å lage sitt eget halvtimes show: *JEB-show*. Han var programleder, opptrådte selv som artist og presenterte ulike gjester, som Anne Lise Gjøstøl.

## Skuespiller

Da Berntsen kom tilbake fra sangoppdraget i Brussel, søkte han om opptak ved  teaterskolen i Oslo, men var for ung til å komme i betraktning. Da han hadde fylt 17 søkte han og kom inn på Trøndelag Teaters teaterskole. Senere var han i hovedsak tilknyttet Trøndelag Teater. Han hadde sin første rolle, «Mannen», i 1964, i oppsetningen *Etter syndefallet*, basert på Arthur Millers *After the Fall*. 

I løpet av sine 50 år som skuespiller ved Trøndelag Teater, medvirket Berntsen i mer enn 140 oppsetninger. I 1968 var han engasjert ved Det Norske Teatret og deltok i tre forestillinger der: *Herlege tid som dagast*, ''Sirkus Mikkelikski'' og *[[Spelemann på taket]]*. I 2010 spilte han i *En høstkveld før stillheten* av Henning Mankell ved Teatret Vårt i Molde.  

Da han gikk av med pensjon i 2014 ble han hedret av Trøndelag Teater, som satte opp et juleshow der tittelen var lånt fra hans NRK-show *JEB-show*. Berntsen hadde også denne gang rollen som programleder og vert som presenterte ulike gjesteartister hver kveld, i tillegg til at han opptrådte selv. Også etter at han pensjonerte seg har han medvirket i forestillinger på teateret: *I grevens tid* og *[[Sound of Music|The Sound of Music]]* i 2015 og *Pride – på tide å bli hørt* i 2019.

Nasjonalt scenekunstarkiv (Sceneweb) har en komplett oversikt over Berntsens teaterroller til og med 2015.

Berntsen spilte også i TV-produksjoner. Han hadde en mindre rolle i TV-serien Mammon, og han hadde hovedrollen i TV-filmen *Nattmagasinet* i 1970.

I 1977 ble forestillingen K*ierlighet uden Strømper* vist i NRK Fjernsynet. Forestillingen hadde première på Ringve Musikkmuseum i 1976 og ble deretter overført til Trøndelag Teater. Teaterets oppsetning ble vist som en av NRKs matineforestillinger i 1977.

## Referanser


## Eksterne lenker

*  
* (fullstendig oversikt over teaterroller)
*